KYK: 'Julle is kosbaar' – leraars aan dogtertjies van vermoorde vroueleraar | Kerkbode
Eendag as Lané en Ila hulle mamma Liezel de Jager se naam google moet hulle eerder iets moois kry anders as net die 'lelike' nuusberigte oor haar dood. Só vertel ds Rethie van Niekerk oor 'n video met 'n brief wat sy en ds Anatha Nel Vrydag op sosiale media aan dié twee dogtertjies opgedra het.
"Ons as leraars is anders getref deur die dood van Liezel de Jager, ons voel dit nader aan ons lyf," begin Van Niekerk, leraar by Blouwaterbaai Familiekerk in Gqeberha, in haar telefoongesprek met Kerkbode oor dié projek. Sy bel op 'n Vrydagoggend heel toepaslik met haar versoek midde-in die jaarlikse landwye 16 dae veldtog teen geweld teen vroue en kinders.
Van Niekerk omskryf wat sy bedoel met 'anders getref' só: "Hierdie keer was dit 'n kollega, dit is wat ek bedoel met ons voel dit nader aan ons lyf. Soos nóg 'n kollega, Petro Jonker dit so treffend op facebook verwoord het: 'She is all of us. We are her. That's why we can barely breathe right now.'"
De Jager se moord enkele weke tevore op 13 Oktober het die hele land geskok. Sy was leraar by die NG gemeente Suidkus op Amanzimtoti in KwaZulu-Natal waar sy saam met haar man Werner en hulle twee dogtertjies in die pastorie gebly het.
LEES MEER: Dominee (38) 'weggeruk in fleur van haar lewe'
Van Niekerk het vroueleraars op 'n Facebookgroep gevra om foto's met boodskappe te stuur vir die video van 4 minute 40 sekondes wat sy op Vrydag 26 November saam met die brief op haar facebookblad gedeel het. Die brief (sien onderaan) is saamgestel deur Nel wie 'n goeie vriendin van De Jager was. Dit is 'n samestelling van briewe wat sy by verskillende leraars, mans én vroue, gekry het.
"Die video en die brief is vir Liezel se dogtertjies, maar is ook vir dogtertjies oor die algemeen. Hulle moet sien dat hulle waarde het en belangrik is," sê Van Niekerk.